Zaman Air Batu Senozoik Akhir

**Zaman Air Batu Senozoik Akhir** atau **Pengglasieran Antartika** bermula kira-kira 34 juta tahun dahulu (jtd), yakni selepas peristiwa kepupusan Eosen-Oligosen. Tempoh ini merupakan zaman air batu atau tempoh rumah air batu Bumi yang berlangsung sehingga ke masa kini. Permulaan zaman air batu tersebut adalah sejak pembentukan lembar ais di benua Antartika.

Enam juta tahun selepas permulaan Zaman Air Batu Senozoik Akhir, Lembaran Ais Antartika Timur telah terbentuk, dan sejak 14 jtd jangkauan lembaran ais tersebut telah mencapai jangkauan yang ada pada masa kini.

Sejak tiga juta tahun dahulu, peristiwa pengglasieran ini telah mula berlaku di hemisfera utara dengan litupanan lembar ais di pulau Greenland sejak akhir epok Pliosen (2.9-2.58 jtd). Semasa epok Pleistosen (bermula sejak 2.58 jtd), pengglasieran Kuaterner berlaku dengan penurunan suhu purata dan peningkatan amplitud tempoh glasier-tempoh antara glasier. Pada tempoh glasier Pleistosen, sebahagian besar kawasan di utara benua Amerika Utara dan utara benua Eurasia telah dilitupi dengan lembar ais.

## Iklim sebelum pembentukan litupan ais kutub

Keadaan iklim Bumi Rumah Hijau yang terakhir bermula sejak 260 juta tahun dahulu semasa akhir Tempoh Perm pada penghujung Zaman Air Batu Karoo. Keadaan iklim tersebut bertahan merentasi tempoh masa dinosaur bukan unggas semasa Era Mesozoik, dan berakhir pada 33.9 juta tahun dahulu pada pertengahan Era Senozoik (era terkini). Keadaan iklim rumah hijau ini berlangsung selama 226.1 juta tahun.

Zaman kemuncak terpanas sewaktu keadaan iklim Bumi rumah hijau terakhir adalah di antara peringkat Paleosen Akhir sehingga ke peringkat Eosen Awal. Ia merupakan tempoh rumah hijau yang berlangsung sejak 65 jtd sehingga ke 55 jtd. Bahagian yang paling panas pada zaman kemuncak tersebut ini ialah Maksimum Suhu Paleosen-Eosen sekitar 55.5 juta tahun dahulu. Purata suhu global adalah sekitar . Tempoh masa ini merupakan kali kedua Bumi mencapai tahap kepanasan tertinggi sejak supereon Prakambria. Tempoh masa lain yang pernah mencapai purata suhu kepanasan sedemikian adalah sewaktu tempoh Kambria, yang berlangsung bermula 538.8 jtd sehingga ke 485.4 jtd.

Semasa peringkat Eosen Awal, Australia dan Amerika Selatan masih bercantum dengan benua Antartika.

Sewaktu 53 jtd yakni pada epok Eosen, suhu purata musim panas di benua Antartika adalah pada sekitar . Suhu purata musim sejuk pula adalah pada sekitar . Benua Antartika pada ketika itu masih tidak membeku semasa musim sejuk. Iklim pada zaman itu adalah sangat panas sehinggakan pokok boleh tumbuh di benua Antartika. *[[Arecaceae]]* (pokok palma) tumbuh di dataran rendah pantai, dan *[[Fagus]]* (pokok *beech*) dan *[[Konifer|Pinophyta]]* (konifer) tumbuh di atas kawasan perbukitan yang berdekatan dari pantai.

Apabila iklim global menjadi lebih sejuk, planet ini menyaksikan pengurangan dari segi keluasan hutan, dan peningkatan dari segi keluasan padang savana. Haiwan telah berevolusi untuk mempunyai saiz badan yang lebih besar.

## Pengglasieran hemisfera selatan

Benua Australia pada ketika ini telah berpisah dari benua Antartika membentuk Laluan Tasmania, dan Amerika Selatan pula telah berpisah dari benua Antartika membentuk Laluan Drake. Hal ini menyebabkan pembentukan Arus Lilitan Antartika yang merupakan suatu sistem arus air sejuk yang mengelilingi Antartika. Arus ini masih wujud pada hari ini, dan merupakan punca utama mengapa Antartika mempunyai iklim yang sangat sejuk.

Peristiwa kepupusan Eosen-Oligosen pada 33.9 juta tahun dahulu merupakan fasa peralihan daripada keadaan iklim rumah hijau terakhir kepada keadaan iklim rumah air batu yang wujud sehingga ke masa kini. Pada ketika itu, apabila lebih daripada ~25% permukaan Antartika berada di atas paras laut dan mampu menyokong lembar ais daratan berbanding masa kini, paras CO2 telah menurun kepada 750 ppm. Hal tersebut menandakan permulaan Zaman Air Batu Senozoik Akhir. Waktu ini merupakan waktu apabila lembar ais mula menjangkau pembekuannya sehingga ke lautan yang menjadi titik penentu zaman air batu tersebut.

Pada 29.2 jtd, terdapat tiga litupan ais di kawasan tinggi di benua Antartika. Litupan ais pertama terbentuk di Tanah Permaisuri Maud, litupan ais kedua terbentuk di Banjaran Gunung Gamburtsev, manakala litupan ais ketiga terbentuk di Kawasan Pergunungan Transantartika. Pada ketika itu, litupan ais masih belum mengembang sehingga menjadi terlalu besar. Kebanyakan kawasan di benua Antartika juga tidak dilitupi oleh ais. Menjelang 28.7 jtd, litupan ais Gamburtsev menjadi lebih besar kerana iklim benua Antartika menjadi lebih sejuk. Paras CO2 terus turun dan iklim terus menjadi lebih sejuk. Pada 28.1 jtd, litupan ais Gamburtsev dan litupan ais Transantartika bergabung menjadi litupan ais pusat utama. Pada ketika ini, lembaran ais sudah meliputi sebahagian besar kawasan benua Antartika. Litupan ais Dronning Maud mula bergabung dengan litupan ais utama pada 27.9 jtd. Hal ini mengakibatkan pembentukan Lembar Ais Antartika Timur.

Penyejukan global dianggarkan berlaku pada 22 jtd.

Sekitar 15 jtd merupakan tempoh terpanas sepanjang Zaman Air Batu Senozoik Akhir, dengan purata suhu global sekitar . Tahap CO2 atmosfera adalah sekitar 700 ppm. Tempoh masa ini diberi nama Optimum Iklim Pertengahan Miosen. Menjelang 14 jtd, lembar ais Antartika mempunyai saiz dan isi padu yang serupa dengan yang ada pada hari ini. Glasier mula terbentuk di kawasan pergunungan Hemisfera Utara.

Pada tempoh masa sekitar 3.6 jtd sehingga ke 3.4 jtd, terdapat pemanasan yang berlaku secara tiba-tiba tetapi tempoh masanya singkat.

## Pengglasieran hemisfera utara

Pengglasieran kawasan Artik di Hemisfera Utara bermula dengan pulau Greenland yang semakin dilitupi oleh lembar ais pada akhir Pliosen (2.9-2.58 jtd).

Tempoh pada masa kini ialah tempoh Kuaterner, yang bermula sejak 2.58 jtd. Ia terbahagi kepada epok Pleistosen yang berakhir pada 11,700 tahun dahulu, serta epok Holosen yang berlangsung sehingga ke masa kini. Tempoh Kuaterner juga terbahagi kepada tempoh stadial (tempoh masa pendek yang lebih sejuk) yang berselang-seli dengan tempoh interstadial (tempoh masa pendek yang lebih panas). Tempoh stadial terakhir mencapai kemuncaknya pada Maksimum Glasier Terakhir, sekitar 26 ribu tahun dahulu (rtd) sehingga ke 20 rtd, dan Bumi kini berada dalam tempoh interstadial.

Ayunan fasa antara tempoh glasier dengan tempoh antara glasier adalah disebabkan oleh kitaran Milankovitch. Kitaran tersebut merupakan kitaran yang mempunyai kaitan dengan kecondongan paksi Bumi dan kesipian orbit. Bumi kini mempunyai kecondongan paksi sebanyak 23.5 darjah. Sepanjang kitaran 41 ribu tahun, kecondongan berayun antara 22.1 dan 24.5 darjah. Apabila kecondongan paksi lebih besar (keoblikan tinggi), perubahan musim jadi lebih melampau. Sewaktu kecondongan paksi mengurang (keoblikan rendah), perubahan musim menjadi kurang ekstrem. Kekurangan dari segi kecondongan juga bermakna kawasan kutub menerima kurang cahaya daripada matahari. Hal ini menyebabkan iklim global lebih sejuk apabila lembar ais mula terkumpul.

Bentuk orbit Bumi mengelilingi Matahari mempengaruhi iklim Bumi. Merentasi kitaran 100 ribu tahun, Bumi berayun antara orbit berbentuk bulat kepada orbit yang berbentuk lebih kepada elips. Sejak 2.58 jtd sehingga kira-kira 1.73 jtd ± 50,000 tahun dahulu, tahap kecondongan paksi adalah punca utama silih bergantinya tempoh glasier dan tempoh antara glasier.

Sekitar 850,000 ± 50,000 tahun dahulu, tahap kesipian orbit menjadi pemacu utama silih gantinya tempoh glasier dan tempoh antara glasier (bukannya disebabkan oleh tahap kecondongan paksi) yang berterusan sehingga ke hari ini.

## Rujukan

## Pautan luar

* Blue Marble 3000, animasi oleh Zurich University of Applied Sciences menunjukkan lembar ais global daripada 19,000 SM hingga 3000 M